גיורא ענבר

גיורא ענבר (נולד ב-19 בדצמבר 1955) הוא איש עסקים. כיהן כתת-אלוף בצה"ל, בין היתר כמפקד סיירת גולני, כמפקד יחידת שלדג, כמפקד חטיבת גבעתי, וכמפקד יחידת הקישור ללבנון. מאז שנת 2021 משמש יו"ר איגוד השופטים של ההתאחדות לכדורגל בישראל.

== ביוגרפיה ==
ענבר נולד, גדל והתחנך בקיבוץ גבע, למשפחה בת חמישה ילדים. אביו, בני ענבר שימש בין היתר כקצין משטרה צבאית ראשי בדרגת תא"ל.

=== שירותו הצבאי ===
במאי 1973 התגייס לצה"ל והחל קורס טיס אך נשר ממנו לאחר כמה חודשים, ובעיצומה של מלחמת יום הכיפורים עבר לשרת בחטיבת גולני, ושובץ בגדוד 12. ענבר לחם בקרבות הבלימה והתקפת הנגד כנגד הצבא הסורי ברמה ובקרב ההבקעה לרמה הסורית. בגולני עבר ענבר מסלול הכשרה כלוחם וקורס מ"כים חי"ר. את קורס קציני חי"ר סיים בציון נמוך והוענקה לו דרגת ממ"ק (ממלא מקום קצין). ענבר שב לחטיבת גולני ומונה למפקד מחלקה. בהמשך שימש מפקד פלוגה בגדוד 17 (אריות הגולן) בבית הספר למ"כים. בשנים 1979–1981 שימש כמפקד סיירת גולני, בין היתר הוביל ענבר את כוח הסיירת בניסיון ההשתלטות הראשון שכשל על בית התינוקות בו התבצרו המחבלים ועמם בני הערובה בקיבוץ משגב עם. ענבר ואנשיו לקחו חלק גם בניסיון ההשתלטות השני, אותו הובילו לוחמי סיירת מטכ"ל, בפיקוד עוזי דיין, אשר בו חוסלו המחבלים ונהרג פעוט אחד, אייל גלוסקא. ענבר הוביל את לוחמי הסיירת בפשיטות רבות בעומק לבנון. בין היתר פיקד ענבר על הסיירת במבצע מוביל וב"מבצע ורדה", בו פשטו לוחמי הסיירת ב-1980 על מפקדת מחבלים בוואדי חצבייה, הרגו את המחבלים ששהו בה והרסו אותה.

בהמשך מונה למפקד יחידת שלדג, ופיקד עליה במבצע אחים ובמבצע שלום הגליל. במהלך המלחמה פעלה שלדג בפיקוד ענבר בשורת מבצעים ארוכה.. בין היתר חדר כוח לוחמים מן היחידה לאזור בקעת הלבנון, שהיה אז בשליטת הצבא הסורי, וסייע לחיל האוויר בהשמדת סוללות טילי קרקע-אוויר ותותחי נ"מ, כחלק ממבצע ערצב 19. בפעולה אחרת פיקד על הקרב לכיבוש מתחם המוזיאון בביירות, והטיל על טל רוסו, מפקד פלוגה ביחידה בדרגת סמ"ר, לפקד על הפריצה וטיהור המוזיאון מכוחות הקומנדו הסורי. לאחר המלחמה העניק ענבר לרוסו דרגת סרן, לאות הערכה על תפקודו במלחמה. שישה ימים לאחר תחילת המלחמה היה כוח של היחידה בפיקוד ענבר, מעורב בתקרית מותו של סגן הרמטכ"ל, האלוף יקותיאל אדם, שנהרג בכפר דוחא, בפאתי העיירה דאמור. בעת סיורו של האלוף אדם בכפר נפתחה לעברו אש מחבלים, והוא פנה למצוא מסתור בבית שטרם טוהר. בבית הנ"ל הסתתרה חוליית מחבלים והם ירו בו למוות. ענבר הוביל את לוחמי היחידה ואת לוחמי חטיבת גולני להסתערות והמחבלים חוסלו.

לאחר המלחמה מונה ענבר למפקד גדוד 51 של גולני(עליו אביו פיקד בעבר), ופיקד עליו בפעילות מבצעית בלבנון. לאחר מכן שימש כראש לשכת הרמטכ"ל, משה לוי. בהמשך שימש כמפקד החטיבה המרכזית באוגדת עזה. בשנים 1990–1992 שימש ענבר כמפקד חטיבת גבעתי. בהמשך למד בקרלייל, פנסילבניה, במכללה לביטחון לאומי של צבא ארצות הברית, ומששב ארצה מונה קצין מבצעים מיוחדים בפיקוד צפון, תחת האלוף יצחק מרדכי. בשנת 1994 הועלה לדרגת תת-אלוף ומונה למפקד יחידת הקישור ללבנון. בדצמבר אותה שנה ארבו פעילי חזבאללה לשיירה של צה"ל סמוך לעיירה מרג' עיון. ענבר קפץ לנקודה והוביל כוח למרדף אחר המחבלים, והרג שניים מהם. ענבר בלט בגישה לוחמנית ותקופתו כמפקד היק"ל התאפיינה במבצעים רבים כנגד החזבאללה, ובהם בין היתר מבצע ענבי זעם.

בשנים 1996–1998 היה ענבר מפקד עוצבת אתגר. ב-1999 השתחרר מצה"ל.

=== לאחר השחרור מצה"ל ===

עם שחרורו מצה"ל, תמך בפומבי ביציאת כוחות צה"ל מלבנון ובהמשך נמנה עם מנסחי "יוזמת ז'נבה". ב-2008 השתתף בסרטון שקרא לתמוך במועמדתו של ברק אובמה לנשיאות ארצות הברית.

בשנים 1999–2005 כיהן כמנכ"ל חברת "פוינטר טלוקיישן" - חברה לאיתור כלי רכב, ומשנת 2005 עד 2010 כמנכ"ל קבוצת קמן אחזקות, ושימש כיו"ר פעיל במרבית חברות הבת של הקבוצה בהן תאת תעשיות ותאת טכנולוגיות. בשנים 2015–2021 שימש כחבר דירקטוריון בחברת התעופה ישראייר.

נכון ל-2011, הוא משמש מנכ"ל ובעלים של חברת "אופקי דניש", העוסקת בייעוץ ובניהול פרויקטים בתחומי מים, תשתית וסביבה. בריאיון לידיעות אחרונות העיד על עצמו: .

ענבר בעל תואר שני במדעי המדינה ובמנהל עסקים מאוניברסיטת חיפה. הוא נשוי, אב לארבעה ילדים ומתגורר ביישוב תמרת.

==קישורים חיצוניים==
* אביחי בקר, [http://www.fresh.co.il/vBulletin/showpost.php?p=4608325&postcount=50 זהו חייבים לצאת], הארץ, 23.04.1999, כפי שהועלה באתר פרש.
* .
* איתי רום, [http://www.globes.co.il/news/home.aspx?fid=2&did=1000116970&nagish=1 זה כאילו קרה רק אתמול], גלובס, 27.07.2006.
* .
* .
* .
* 
* .
* .
* [https://web.archive.org/web/20140226044158/http://www.gadsargolani.com/Web/Units/Palsar/UnitCommanders/2257.aspx גיורא עינבר (1978-1981)], באתר גדוד הסיור של חטיבת גולני.
* .
* אבי שאולי, [https://web.archive.org/web/20141006071355/http://www.bizportal.co.il/article/394317 תא"ל גיורא ענבר מספר על מלחמת 73': "העלייה לגולן - זאת תחילת הטראומה"], ביזפורטל, 03.10.2014.
* יוסף ולטר, "גולני שלהם" [http://www.jpress.nli.org.il/Olive/APA/NLI_heb/SharedView.Article.aspx?parm=QE7mIJbcZAYDBxrnNotf9bib1om%2BwZRBVukbjGib8Xc287QkqByEOd3mzob9MY5hYw%3D%3D&mode=image&href=MAR%2F1986%2F04%2F18&page=140&rtl=true חלק א'] [http://www.jpress.nli.org.il/Olive/APA/NLI_heb/SharedView.Article.aspx?parm=QE7mIJbcZAYDBxrnNotf9bib1om%2BwZRBVukbjGib8XfmBGBcSHMB%2FkWs9CrL2EShYw%3D%3D&mode=image&href=MAR%2F1986%2F04%2F18&page=141&rtl=true חלק ב'], מעריב, 18.04.1986.
* .
* .
* 
* דב גולדשטיין, [http://www.jpress.nli.org.il/Olive/APA/NLI_heb/SharedView.Article.aspx?href=MAR%2F1975%2F01%2F10&id=Ar06500&sk=5127C56C אב ושני בנים-חיילים במלחמה אחת ], מעריב, 10.01.1975.
* 
; מפרי עטו
* .

== הערות שוליים ==

קטגוריה:תתי-אלופים בצה"ל
קטגוריה:מפקדי יק"ל
קטגוריה:מפקדי סיירת גולני
קטגוריה:מפקדי עוצבת אתגר
קטגוריה:מפקדי יחידת שלדג
קטגוריה:מפקדי החטיבה מרכזית באוגדת עזה
קטגוריה:מפקדי חטיבת גבעתי
קטגוריה:מנהלים ישראלים
קטגוריה:ראשי לשכת הרמטכ"ל
קטגוריה:מפקדי חטיבת אלכסנדרוני
קטגוריה:חברי מפקדים למען ביטחון ישראל
קטגוריה:מפקדי גדודים בחטיבת גולני
קטגוריה:בוגרי בסמ"ת
קטגוריה:בוגרי בית הספר הריאלי
קטגוריה:בוגרי אוניברסיטת חיפה
קטגוריה:קבוצת גבע: אישים
קטגוריה:דירקטורים ישראלים
קטגוריה:ישראלים שנולדו ב-1955
קטגוריה:חיילי חיל הרגלים במלחמת יום הכיפורים
קטגוריה:חיילי צה"ל במלחמת לבנון הראשונה